Poepholle op pale | Die Joernaal van Kaalvoet
« Die volstruis se stert
lyfstraf 101 »
Poepholle op pale
Desember 6, 2009 deur Kaalvoet
'n Deel van my kinderjare wat ek tot dusver tot my onderbewussyn onderdruk het, het weet uitgedop weens my Digterbra se hel van die laaste week. My digterbra meen daar is 'n parkie in die hel wat vernoem is na die persoon wat ballet uitgedink het. Ek stem met hom saam.
My suster se eerste rol van die van 'n Kersvadertjie. My ma het weke gestik aan die rooi outfitjie. Ons hele familie was daar. Ek dink ons het die hele derde ry vol gesit. Die heldin van die aand het so een keer oor die verhoog geloop, haar tone so slag gepunt en toe is die beginners weer af. Vir die res van die aand het ek probeer om my broer se jellytots te steel. Ballet was besig om al die geluk uit my uit te suig.
Soos wat die jare aangestap het, was die suster se item al later in die aand, en sy het begin splits doen, en al meer La Pebras op haar haar gedoen. Na lang jare van ballet is sy toe uiteindelik bevorder na 'n engel met so cardboard trompet. Ek was teen die tyd ook al 'n redelike ekspert op ballet. Ek het geweet van demi plies (in eerste en tweede posisie) en ek kon ballerinas en eks-ballerinas op 'n afstand uitken aan hulle houding. Maar elke jaar as die huis begin ruk na La Pebra het ek daai doodse depressie begin ervaar, my oorle Oupa Chris sou begin sug en my pa ophou praat, want dan weet ons, dis weer tyd vir 'n drieuurlange marteling in die polisiekollege se saal. Oupa Chris het ons altyd laat verstaan dat die klomp poepholle op pale hom nie aanstaan nie.
Behalwe een jaar, toe die familie se ster van die aand nou al redelik ver op was met die storie, was die beginnerlotte muise. Die muise moes hier van agter die saal af hardloop en op die verhoog opklim. So klomp hardlopende ballerina is nogal komiekliek, want eerstens, niemand wil verloor nie, en tweedens, mens kan sien die juffrou het hulle die dood voor die oe gesweer as hulle soos nie soos ballerinas hardloop nie. Die innerlike wroeging in die klomp ballerinas het my elke jaar laat proes.
Die jaar met die muisie het hier in die middel so dikkerige muis kom verby hardloop en toe in die paadjie neergewetter. Die volgende 13 muise is het oor die dik muis geval. Die hele idee van die klomp fladderende ballerinas wat in die gang af sweef is toe vervang met 'n hoop spartelende ballerinas op die grond.
Ek het so gelag dat my ma my uitgejaag het, want ek het nie blerrie maniere nie. Nodeloos om te se, het my broer en my oupa toe ook begin lag.
op Desember 8, 2009 at 4:45 nm | Antwoord Twilight
Ek kyk ook liewers nie ballet nie. Ek het nie die geduld vir enigiets waarvan die uitbeelding langer duur as wat die werklikheid behoort te wees nie. Dit sluit opera en krieket in. Ja, ek weet krieket is anders, maar dit vat ook te lank na my sin.